b'\n_START_ARTICLE_\nJabuka TV\n_START_SECTION_\nIz povijesti Jabuke TV\n_START_PARAGRAPH_\nJabuka TV (OTV) je osnovan 1988. godine, a s emitiranjem je po\xc4\x8deo 25. svibnja 1989. Bila je to prva komercijalna televizija na prostoru biv\xc5\xa1e Jugoslavije, odnosno prva nezavisna televizijska ku\xc4\x87a \xe2\x80\x93 prva izvan dr\xc5\xbeavnog sustava JRT-a._NEWLINE_U godinama demokratskih i tranzicijskih promjena OTV je postao vode\xc4\x87om lokalnom televizijom u Hrvatskoj. Budu\xc4\x87i da su se u tim godinama na dr\xc5\xbeavnoj televiziji vrlo rijetko mogla vidjeti i \xc4\x8duti politi\xc4\x8dki druga\xc4\x8dija mi\xc5\xa1ljenja, otvoreni medijski prostor koji je OTV nudio svima koji su imali \xc5\xa1to re\xc4\x87i, imao je va\xc5\xbenu ulogu u demokratizaciji hrvatskog dru\xc5\xa1tva. Ujedno je OTV imao vode\xc4\x87u ulogu u podizanju op\xc4\x87ega standarda televizijske produkcije u Hrvatskoj._NEWLINE_Status koji je stekao kao gradska televizija glavnoga grada Republike Hrvatske OTV je iskoristio i u organiziranju mre\xc5\xbee lokalnih televizija. Ona je nekoliko godina djelovale kao cjelina pod nazivom CCN (Croatian Comercial Network), emitiraju\xc4\x87i zajedni\xc4\x8dki program u udarnom ve\xc4\x8dernjem terminu. Informativno-politi\xc4\x8dki program CCN-a imao je va\xc5\xbenu ulogu u demokratskim promjenama 2000. godine, kada je OTV bio glavna medijska alternativa informativnom monopolu dr\xc5\xbeavne televizije.\n_START_SECTION_\nPokrivenost signalom\n_START_PARAGRAPH_\nSignalom sa RTV Tornja na Sljemenu u multipleksu D na K42 UHF-a Jabuka TV se mo\xc5\xbee pratiti na cijelom podru\xc4\x8dju digitalne regije D4 (Zagreba\xc4\x8dka \xc5\xbeupanija, Krapinsko-zagorska \xc5\xbeupanija, dio Sisa\xc4\x8dko-moslava\xc4\x8dke \xc5\xbeupanije i dio Karlova\xc4\x8dke \xc5\xbeupanije) na kojem \xc5\xbeivi oko milijun i pol gledatelja.\n_START_SECTION_\nUrednici, novinari, voditelji\n_START_PARAGRAPH_\nBrojni urednici, novinari, zabavlja\xc4\x8di, ali i tehni\xc4\x8dki stru\xc4\x8dnjaci hrvatskih televizija (HRT-a, RTL-a, Nove TV i drugih lokalnih televizija) ponikli su i prvu afirmaciju stekli upravo na OTV-u (Jabuka TV-u). Me\xc4\x91u njima su Hloverka Novak Srzi\xc4\x87, Robert Knjaz, Davor Me\xc5\xa1trovi\xc4\x87, \xc5\xbdeljko Pervan, \xc5\xbdeljko Malnar i drugi._NEWLINE_Za svoj rad, brojne su emisije i novinari Jabuke TV osvajali razli\xc4\x8dite stru\xc4\x8dne nagrade.'